Document ID: 32008R0972

KOMMISSIONENS FORORDNING (EF) Nr. 972/2008
af 3. oktober 2008
om ændring af forordning (EF) nr. 341/2007 om åbning og forvaltning af toldkontingenter og om indførelse af en ordning med importlicenser og oprindelsescertifikater for hvidløg og visse andre landbrugsprodukter importeret fra tredjelande
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 134 og 148 sammenholdt med artikel 4, og
ud fra følgende betragtninger:
(1)
I henhold til kapitel II i Kommissionens forordning (EF) nr. 341/2007 (2) skal A-licensansøgninger hvert år indgives i april, juli, oktober og januar, og A-licenser er kun gyldige for den delperiode, de er udstedt for.
(2)
Ifølge aftalen i form af brevveksling mellem Det Europæiske Fællesskab og Den Argentinske Republik i henhold til artikel XXVIII i den almindelige overenskomst om told og udenrigshandel (GATT) 1994 om ændring af indrømmelserne vedrørende hvidløg omhandlet i liste CXL, der er knyttet som bilag til GATT (3), som blev godkendt ved Rådets afgørelse 2001/404/EF (4), bør toldkontingentperioden for import af hvidløg underopdeles i fire delperioder.
(3)
For at sikre importørerne en større fleksibilitet bør den periode, hvori de kan indgive A-licensansøgninger, begynde seks uger tidligere.
(4)
For at sikre at så mange som muligt af de ubenyttede eller delvis ubenyttede importlicenser igen kan benyttes, bør der ved udgangen af november, så vidt som der er disponible oplysninger, gives meddelelse om, hvor stor en mængde, der omfattes af ubenyttede eller delvis ubenyttede importlicenser, svarende til forskellen mellem de mængder, der er anført på importlicensernes bagside, og de mængder, de blev udstedt til, eller i givet fald »ingen mængde«. Senere meddelelser tjener udelukkende statistiske formål, så en enkelt meddelelse ved udgangen af juli vil være tilstrækkelig for sådanne mængder.
(5)
Efter Kommissionens forordning (EF) nr. 1084/95 af 15. maj 1995 om ophævelse af beskyttelsesforanstaltningen for indførsel af hvidløg fra Taiwan og om indførelse af et oprindelsescertifikat i stedet (5) kræves der et oprindelsescertifikat ved import af hvidløg fra Taiwan. Det er en ordning svarende til den, der er fastsat i kapitel IV i forordning (EF) nr. 341/2007 for hvidløg fra visse andre oprindelseslande. For at forenkle lovgivningen og lette læsbarheden er det hensigtsmæssigt, at alle de lande, for hvilke der kræves et oprindelsescertifikat, anføres ét og samme sted. Taiwan bør derfor føjes til den landeliste i bilag IV til forordning (EF) nr. 341/2007, for hvilken kapitel IV i nævnte forordning finder anvendelse. Forordning (EF) nr. 1084/95 bør derfor ophæves.
(6)
Forordning (EF) nr. 341/2007 bør ændres i overensstemmelse hermed.
(7)
Foranstaltningerne i denne forordning er i overensstemmelse med udtalelse fra Forvaltningskomitéen for Den Fælles Markedsordning for Landbrugsprodukter -
UDSTEDT FØLGENDE FORORDNING:
Artikel 1
I forordning (EF) nr. 341/2007 foretages følgende ændringer:
1)
Artikel 10, stk. 1, affattes således:
»1. Importører skal indgive deres A-licensansøgninger i løbet af de første fem arbejdsdage efter den 15. februar for den første delperiode (juni-august), efter den 15. maj for den anden delperiode (september-november), efter den 15. august for den tredje delperiode (december-februar) og efter den 15. november for den fjerde delperiode (marts-maj).«
2)
Artikel 12, stk. 1, første og andet afsnit, affattes således:
»Inden udgangen af hver måned omhandlet i artikel 10, stk. 1, skal medlemsstaterne meddele Kommissionen, hvor stor en mængde der er indgivet A-licensansøgninger for den pågældende delperiode, eller i givet fald »ingen mængde«.
Uanset artikel 11, stk. 1, andet afsnit, i forordning (EF) nr. 1301/2006 skal medlemsstaterne meddele de oplysninger, der er omhandlet i artikel 11, stk. 1, første afsnit, litra c), i nævnte forordning, senest ved:
a)
udgangen af november for de mængder, for hvilke der er disponible oplysninger på nævnte dato, og
b)
udgangen af juli for de resterende mængder for den pågældende toldkontingentperiode.«
3)
Bilag IV erstattes af teksten i bilaget til nærværende forordning.
Artikel 2
Forordning (EF) nr. 1084/95 ophæves.
Artikel 3
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 15. november 2008.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 3. oktober 2008.

Labels: 3
17
5
6